**РЕШЕНИЕ № ПВ –43 -ПР/2015 год.**

**за преценяване на необходимостта от извършване на оценка на въздействието върху околната среда**

**На основание**: чл. 93, ал. 1 и ал. 5 от *Закона за опазване на околната среда*(ЗООС); чл.7 ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31 ал. 4 и ал. 6 от Закона за биологичното разнообразие (ЗБР); чл. 40 ал. 3 и ал. 4, във връзка с чл. 2, ал. 1,т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал. 1 и ал.2 от Наредбата за ОС, становище от РЗИ Пловдив

**Р Е Ш И Х**

**да не се извършва** оценка на въздействието върху околната среда за **инвестиционно предложение**: **„Разширение на съществуваща птицеферма с места за 2000 бр.патици”,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение**: в имоти № 076315 и № 076366, по КВС на гр. Раковски

**Възложител:** **“ГИДИК” ЕООД,**

**Характеристика на инвестиционното предложение /ИП/:**

Инвестиционното предложение предвижда след промяна предназначението на двата земеделски имота с обща площ от 12,13 дка, изграждането на две нови производствени сгради с места за 2000 бр.патици. Предвид наличието на действуващата в съседния имот птицеферма за 10000 бр. патици мюлари, инвестиционното предложение следва да се разглежда, като разширение на дейност, попадаща в приложение 2 от ЗООС.

За бъдещия обект ще се използва налична инфраструктура след изпълнение на необходимите връзки:

Съществуващата птицеферма се обслужва от селскостопански път в добро състояние, с дължина около 150 м и излаз на път от четвъртокласната пътна мрежа , собственост на община Раковски. Не се налага изграждането на нова пътна инфраструктура.

Енергозахранването е съществуващо от мрежата на „ЕВН Електроразпределение Пловдив“ АД.

В съществуващата ферма има изграден сондажен кладенец за подземни води, за който е издадено разрешение за водовземане от подземни води № 31590513 / 10.11.2011 г. от БД „ИБР” Пловдив.

Формираните торови маси ще се съхраняват на съществуващата торова площадка и ще се ползват за наторяване на земеделски площи.

Инвестиционното предложение /ИП/ попада самостоятелно в обхвата на т.1, буква “д“ от Приложение № 2 на Закона за опазване на околната среда /ДВ.бр.91/2002 год./ и чл.2, ал.1, т.1 от Наредбата за ОС. Площадката на ИП **не попада** в границите на защитени зони по смисъла на Закона за биологичното разнообразие /ЗБР/ от мрежата „Натура 2000”. Най-близката защитена зона е BG0000291 „Гора Шишманци”, за опазване на природните местообитания и на дивата флора и фауна, приета с решение на Министерски съвет № 221/02.03.2007г. (ДВ бр. 21/2007г.). Предвид местоположението, характера и мащаба на инвестиционното предложение, извършената преценка за вероятната степен на отрицателно въздействие е, че не се очаква значително отрицателно въздействие върху защитената зона.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Съгласно изискванията на Наредба № 44 от 2006 г. за ветеринарномедицинските изисквания към животновъдните обекти и по-конкретно към животновъдните обекти за отглеждане на водоплаващи птици е необходимо към тези ферми да се обособяват и дворове за разходка при подрастващите, оборудвани с поилки, в които водата ежедневно се подменя. Има изисквания при отглеждането на патици, да се осигуряват периоди от 15 дни в които в сградите да няма птици, като тези дни се ползват за основно почистване и дезинфекция на помещенията. Всичко това налага разширението на съществуващата ферма с нови свободни площи за дворове за разходка и две нови производствени сгради по 600 кв.м.

**Инвестиционното предложение не предвижда принудително угояване (гушене)** в новопроектираните производствени сгради. Ще се отглеждат патици от двудневна възраст до тримесечна възраст. В новите производствени сгради ще се формират минимални количества отпадни води (около 2-3 куб.м./мес/) - при измиване на помещенията един път в месеца. Ще се отвеждат в съществуващите три броя водоплътни ями.

* Всички дейности по време на строителството и експлоатацията на обекта ще се осъществяват в границите на предвидената за реализация територия.

● В хода на строителството и експлоатацията на обекта не се предполага значително замърсяване и дискомфорт на околната среда. При строителството се очаква известно шумово натоварване на околната среда. То ще бъде минимално, локализирано в рамките на ограничен район.

* Не се налага промяна на съществуващата или изграждане на нова пътна инфраструктура.
* Не се очаква замърсяване на околната среда, което да е над определените норми за допустими емисии по отношение на атмосферния въздух, почвите, водите и шума.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

В съседен имот е разположена действуваща птицеферма за 10000 бр. патици-мюлари на същия Възложител. Другите съседни имоти са обработваеми земеделски земи.

* Реализацията на инвестиционното предложение ще бъде извън границите на защитени зони, съгласно чл. 5 от Закона за биологичното разнообразие и не се очаква да настъпи значително въздействие върху компонентите на околната среда.
* Инвестиционното предложение ще се осъществи извън границите на защитени територии, съгласно Закона за защитените територии.
* Не се очаква засягане на качествата и регенеративната способност на природните ресурси в района.

**III. Способност за асимилация на екосистемата в естествената околна среда**:

* С реализацията на инвестиционното предложение не се очаква унищожаване, увреждане или влошаване състоянието на видове, предмет на опазване на най-близката защитена зона BG00000291 „Гора Шишманци” за опазване на природни местообитания и дивата флора и фауна.

**IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на строителството и експлоатацията на инвестиционното предложение е ограничен и локален в рамките на имота.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде локално и дълготрайно, съгласно срока на експлоатацията му.
* С писмо изх. № 2501/22.04.2015г. РЗИ- Пловдиве определила, че не се очаква възникване на риск за човешкото здраве.

**V. Обществен интерес към предложението за строителство, дейности или технологии :**

Възложителят е уведомил за своето инвестиционно предложение кмета на Община „Раковски“, както и засегнатото население чрез обява в общински сайт и на информационно табло. Извършено е уведомяването по реда на чл. 6, ал. 9 от Наредбата за ОВОС. Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

**При спазване на следното условие:**

Обектът да се експлоатира само при наличието на договор за предаване на труповете на умрелите птици в екарисаж.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Решението може да бъде обжалвано чрез РИОСВ-Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Доц. Стефан Шилев 30.04.2015г.**

*Директор на РИОСВ - Пловдив*